Fis-27 ta' Frar 2017, il-Kunsill adotta atti legali li jimponu aktar miżuri restrittivi kontra r-Repubblika Demokratika tal-Poplu tal-Korea (RDPK). Dawn l-atti legali jittrasponu l-miżuri restrittivi addizzjonali imposti bir-riżoluzzjoni (UNSCR) 2321 tal-Kunsill tas-Sigurtà tan-Nazzjonijiet Uniti adottata fit-30 ta' Novembru 2016. Il-miżuri jinkludu restrizzjonijiet fuq tranżazzjonijiet fil- faħam ħadid u minerali tal-ħadid mir-RDPK, u projbizzjoni fuq l-importazzjonijiet ta' ram, nikil, fidda, żingu mir-RDPK. Il-miżuri jinkludu wkoll projbizzjoni fuq l-esportazzjoni ta' ħelikopters u bastimenti ġodda lejn ir-RDPK, l-issikkar tar-restrizzjonijiet eżistenti fis-settur tat-trasport kif ukoll fis-settur finanzjarju, bħal projbizzjoni li missjoni diplomatika tar-RDPK u li diplomatiku tar-RDPK ikollhom aktar minn kont bankarju wieħed fl-UE u restrizzjonijiet fuq l-użu ta' proprjetà immobbli mir-RDPK fl-UE. L-atti legali jipprevedu wkoll li l-istati membri jieħdu aktar miżuri biex jevitaw tgħallim jew taħriġ speċjalizzat ta' ċittadini tar-RDPK f'dixxiplini li jistgħu jikkontribwixxu għall-programmi nukleari jew dawk tal-missili ballistiċi tar-RDPK; kif ukoll biex jissospendu l-kooperazzjoni xjentifika u teknika li tinvolvi persuni jew gruppi li huma uffiċjalment sponsorjati mir-RDPK, jew li jirrappreżentaw lir-RDPK ħlief għal skambji mediċi. Bħas-sanzjonijiet eżistenti, dawn il-miżuri restrittivi huma strutturati b'tali mod li jiġu evitati konsegwenzi umanitarji negattivi għall-popolazzjoni ċivili tal-pajjiż. Huma għalhekk jinkludu eżenzjonijiet għall-finijiet ta' għajxien u dawk umanitarji, fejn xieraq. Il-UNSCR żiedet ukoll 11-il persuna u 10 entitajiet mal-lista ta' dawk soġġetti għall-iffriżar tal-assi kif ukoll restrizzjonijiet fuq l-ivvjaġġar għal persuni. Din iż-żieda ġiet trasposta fil-liġi tal-UE permezz ta' Deċiżjoni tal-Kunsill adottata fit-8 ta' Diċembru 2016. Il‐miżuri restrittivi tal‐UE kontra l‐Korea ta' Fuq ġew introdotti fit‐22 ta' Diċembru 2006. Il‐miżuri eżistenti jimplimentaw ir‐riżoluzzjonijiet kollha tal‐KSNU adottati b'reazzjoni għat‐testijiet nukleari u l‐illanċjar ta' missili li jużaw it-teknoloġija tal‐missili ballistiċi mir‐RDPK u jinkludu miżuri awtonomi addizzjonali tal‐UE. Dawn jimmiraw l-armi nukleari u l-programmi nukleari tal-Korea ta' Fuq, armi oħra ta' qerda massiva u programmi oħra ta' missili ballistiċi. Il‐miżuri jinkludu projbizzjonijiet fuq l‐esportazzjoni u l‐importazzjoni ta' armi, prodotti, servizzi u teknoloġija li jistgħu jikkontribwixxu għal dawn il‐programmi. Relazzjonijiet UE-Repubblika Demokratika tal-Poplu tal-Korea (RDPK), skeda informattiva (inkluż deskrizzjoni komprensiva tal-miżuri kollha fis-seħħ bħalissa) Dikjarazzjoni mill-Kelliem dwar l-isparar ta' missila ballistika mir-RDPK fit-12 ta' Frar 2017 Il-Kunsill tas-Sigurtà Isaħħaħ is-Sanzjonijiet kontra r-Repubblika Demokratika tal-Korea, Billi Adotta b'mod Unanimu r-Riżoluzzjoni 2321 (2016) - 30 ta' Novembru 2016 Deċiżjoni tal-Kunsill (PESK) 2016/2217 tat-8 ta' Diċembru 2016 Korea ta' Fuq: L-UE tadotta miżuri ġodda dwar il-kummerċ, is-servizzi finanzjarji, l-investiment u t-trasport Ara l-paġna tal-laqgħa